ንዝሓለፈ ዕስራ ዓመታት እዚ ጉዳይ ናይዘን ክልተ ሃገራት፡ ኢሳይያስ ንዝገብሮ ነገር ከም መመኻነዪ ክጥቀመሉ ጸኒሑ'ዩ። መሰል ሓሳብካ ምግላጽ የለን፡ ቅዋም የለን፡ ሰላም ካብ ተባህለ ግን እቲ መመኽነዪ ስለ ዘየለ፡ ሰላም ካብ መጸ፡ መሰል ሓሳብካ ምግላጽ ክህሉ፡ ቅዋም ክትግበር፡ ተምሃሮ ናብ ሳዋ ዘይኮነስ ትምህርቶም ብግቡእ ዝቅጽልሉ ባይታ ክህሉ ኣለዎ። ስለዚ ኣነ ነዚ ሰላም ዝብሃል ዘሎ ብጥርጣረ እየ ዝርእዮ። ምጥርጣረይ ከኣ ክሳብ ኣብ ኤርትራ ናይ ብሓቂ ዲሞክራሲ ዝሰፍን፡ ናይ ብሓቂ ሰብኣዊ ክብሪ ዝረጋገጽ፡ ክቅጽል እዩ። ከምቲ ጋንዲ ዝበሎ፡ ሰላም፡ ሰላም ዝብሃል ኵናት ሰለዘየሎ ዘይኮነስ፡ ሰላም ሰላም ዝብሃል ፍትሒ ምስ ዝህሉ'ዩ ኢሉ ነይሩ። ኣብ ኤርትራ ከኣ ካብ 1960ታት ጀሚሩ ሃይለስላሰ ትምህርቲ ብኣምሓርኛ ክኽውን ኣለዎ ካብ ዝብል ጅሚሩ ፍትሒ ተባሕጊጉ'ዩ ዘሎ። ሕጂ'ውን ፍትሒ የለን፡ ስለዚ ዲሞክራሲ፡ ፍትሒ፡ መሰል ሓሳብካ ምግላጽ ምስ ዝህሉ እዩ ሰላም ኣሎ ዝብሃል ዝብል መርገጺ እዩ ዘለኒ። ናብ ኤርትራ ኬድካዶ ትፈልጥ?
